NORSK FROSK: Norvegicorum-frosken er 4,5 centimeter lang, lever i fjellkjeden Eastern Arc i Tanzania - og er oppkalt etter Norge. Foto: DR. MICHELE MENEGON

Denne frosken er oppkalt etter Norge

(VG Nett) Hils på Norvegicorum - den nyoppdagede fargerike krabaten fra Tanzania som er oppkalt etter Norge.

Rune Thomas Ege

24. april 2013

Artikkelen er over syv år gammel

Hvert år bruker Norge tre milliarder kroner på å hindre avskoging verden rundt. Slikt setter spor etter seg, også på andre måter enn mer skog.

Under «New Species Award» i New York tirsdag kveld, ble det kjent at denne lille, nyoppdagede frosken har blitt oppkalt etter Norge for å hedre den norske innsatsen for å redde skogen.

- Det er utrolig morsomt, og veldig oppmuntrende og inspirerende for oss at det vi gjør blir lagt merke til, sier kommunikasjonsdirektør Eva Bratholm i Norad til VG.

FORNØYD: Eva Bratholm i Norad. Foto: NORAD

Det kanskje mest kjente krabaten med norskklingende artsnavn, er brunrotten - best kjent som rattus norvegicus.

- Sånn sett er dette et solid skritt oppover i dyrehierarkiet for Norge. Det er en veldig pen frosk, sier Bratholm.

Kamuflert

Norvegicorum-frosken er bare 4,5 centimeter lang og lever i fjellkjeden Eastern Arc i Tanzania - et av områdene Norads Redd-prosjekter skal sørge for å bevare skogen.

- Dette er et isolert område med helt spesielt dyre- og planteliv du ikke finner noen andre steder. Denne frosken ble nylig oppdaget i dette fjellområdet, sier Bratholm.

Frosken er grønn på ryggen og blå på magen - en kamuflasje som skal sørge for at den går i ett både med himmelen eller bakken alt etter hvilken vinkel du ser den fra.

Regnskog-blest

«New Species Award» deles ut av den USA-baserte organisasjonen African Rainforest Conservancy (ARC), som under et årlig arrangement for å skape blest om afrikansk regnskog, hedrer noen som har gjort en spesiell innsats for å bevare regnskog, skriver Norad.

- African Rainforest Conservancy hedrer Norge for landets sterke støtte til opprettelsen av REDD-programmer i Tanzania og andre steder, sier Carter Coleman, president i ARC, til Norad.no.

Publisert: 24.04.13 kl. 14:02

Mer om Dyr